十月十四日以病在告獨酌
作者：蘇軾
朝代：宋

paragraphs: 翠柏不知秋，空庭失摇落。
幽人得嘉蔭，露坐方獨酌。
月華稍澄穆，霧氣尤清薄。
小兒亦何知，相語翁正樂。
銅爐燒柏子，石鼎煮山藥。
一杯賞月露，萬象紛酬酢。
此生獨何幸，風纜欣初泊。
誓逃顔跖網，行赴松喬約。
莫嫌風有待，漫欲戲寥廓。
泠然心境空，彷彿來笙鶴。